మానవ వనరుల అభివృద్ధి మంత్రిత్వ శాఖ
భారత ఆవిష్కరణలు, అంకుర సంస్థల పురోభివృద్ధికి ఉన్నత విద్యా సంస్థలు సహకరించాలి - డాక్టర్ సుభాష్ సర్కార్
ఇన్నోవేషన్ అచీవ్మెంట్స్  2021లో అటల్ సంస్థల ర్యాంకులను విడుదల చేసిన డాక్టర్ సుభాష్ సర్కార్
ఇన్నోవేషన్ అచీవ్మెంట్స్  2021లో అటల్ సంస్థల ర్యాంకులను ఈ రోజు విద్యా శాఖ సహాయ మంత్రి డాక్టర్ సుభాష్ సర్కార్ విడుదల చేశారు. వర్చువల్ విధానంలో జరిగిన ఈ కార్యక్రమంలో ఏఐసీటీఈ చైర్మన్ ప్రొఫెసర్ అనిల్ సహస్రబుద్దే, అదనపు కార్యదర్శి  శ్రీ రాకేష్ రంజన్, విద్యా మంత్రిత్వ శాఖ ఇన్నోవేషన్ సెల్ అధిపతి డాక్టర్ అభయ్ జేరె, విద్యా మంత్రిత్వ శాఖ ఇన్నోవేషన్ సెల్ ఇన్నోవేషన్ డైరెక్టర్ డాక్టర్ మోహిత్ గంభీర్ కూడా పాల్గొన్నారు.
ఈ సందర్భంగా మాట్లాడిన డాక్టర్ సర్కార్ ఏఆర్ఐఐఏ ర్యాంకింగ్ లు విద్యా సంస్థల పనితీరును మరింత మెరుగుపరుస్తామని అన్నారు. ర్యాంకులను మెరుగు పరుచుకోవాలన్న లక్ష్యంతో విద్యాసంస్థలు పరిశోధన, వినూత్న ఆవిష్కరణల అంశాలకు ప్రాధాన్యత ఇచ్చి ఔత్సాహిక పారిశ్రామికవేత్తలకు ప్రోత్సహించే విధంగా తమ విధివిధానాల్లో మార్పులు చేసుకోవడానికి ప్రాధాన్యత ఇస్తాయని మంత్రి అన్నారు. 2025 నాటికి 5 ట్రిలియన్ డాలర్ల ఆర్థిక వ్యవస్థను సాధించడానికి వినూత్న ఆవిష్కరణలు తోడ్పడతాయని ఆయన పేర్కొన్నారు. సంఖ్యకి కాకుండా సంస్థలు నాణ్యతకు ప్రాధాన్యత ఇచ్చి సంస్థలు పరిశోధనలను ప్రోత్సహించాలని ఆయన సూచించారు. దీనివల్ల అసలైన ఆత్మ నిర్భర్ భారత్ సాధన సాధ్యమవుతుందని అన్నారు. ఇటీవల కాశీలో పర్యటించిన ప్రధానమంత్రి శ్రీ నరేంద్ర మోదీ స్వచ్ఛ భారత్, ఆత్మనిర్భర్ భారత్ తో పాటు వినూత్న అంశాల ఆవిష్కరణకు ప్రాధాన్యత ఇవ్వాలని సూచించిన అంశాన్ని మంత్రి ఈ సందర్భంగా గుర్తు చేశారు. ఈ మూడు అంశాలు సాకారం కావడానికి వినూత్న అంశాల ఆవిష్కరణలు దోహదపడతాయని అన్నారు. విద్యా సంస్థల్లో ఔత్సహిక పారిశ్రామిక వేత్తలను తీర్చి దిద్ధేందుకు ప్రణాళిక అమలు జరగాలని అన్నారు. ఈ అంశంలో ఏఆర్ఐఐఏ ర్యాంకులు దోహదపడతాయని డాక్టర్ సర్కార్ అన్నారు.
ఆవిష్కరణలు, అంకుర సంస్థల రంగంలో భారత్ సుస్థిర అభివృద్ధి ని సాధిస్తున్నదని డాక్టర్ సర్కార్ అన్నారు. ప్రపంచంలో అతి పెద్ద ఉన్నత విద్యా వ్యవస్థ మనదేశంలో పని చేస్తున్నదని అన్నారు.ఆవిష్కరణలు, అంకుర సంస్థల రంగ అభివృద్ధికి ఉన్నత విద్యా సంస్థలు మరింత సహకారం అందించాలని ఆయన సూచించారు. ఆవిష్కరణలు, అంకుర సంస్థలపై ఉన్నత విద్యా సంస్థలు పారిశ్రామికవేత్తలుగా మారేలా విద్యార్థులను తీర్చిదిద్దాలని ఆయన అన్నారు. పారిశ్రామికవేత్తలుగా మాత్రమే కాకుండా వినూత్న ఆలోచనా సరళిని విద్యార్థుల్లో పెంపొందించి, ఉద్యోగాల కోసం కాకుండా ఉద్యోగాలు ఇచ్చే వారిగా వారిని తయారు చేయాలని అన్నారు. ఈ విధానం వల్ల సామాజిక, ఆర్థిక, పర్యావరణ రంగాల్లో విప్లవాత్మక మార్పులు చోటు చేసుకుంటాయని డాక్టర్ సర్కార్ అన్నారు. ఈ కలలు సాకారం అయ్యేలా చూసేందుకు ఇటీవల ప్రకటించిన నూతన విద్యా విధానం 2020 అవకాశం కల్పిస్తుందని అన్నారు.
రెండు సార్లు ఏఆర్ఐఐఏ ర్యాంకులను ప్రకటించి వాటిని అమలు చేస్తున్న అఖిల భారత సాంకేతిక విద్యా మండలి, విద్యా మంత్రిత్వ శాఖ ఇన్నోవేషన్ సెల్ చేసిన కృషిని డాక్టర్ సర్కార్ ప్రశంసించారు. ఏఆర్ఐఐఏ నాల్గవ దశ ప్రక్రియను మంత్రి ప్రారంభించారు.
అఖిల భారత సాంకేతిక విద్యా మండలి ఛైర్మన్ ప్రొఫెసర్ అనిల్ సహస్రబుద్దే మాట్లాడుతూ జాతీయ మరియు అంతర్జాతీయ అంశాలను పరిగణనలోకి తీసుకొని ఏఆర్ఐఐఏ ర్యాంకింగ్ విధానాన్ని రూపొందించామని వివరించారు. స్వదేశీ ఆవిష్కరణ మరియు వ్యవస్థాపకత ర్యాంకింగ్ విధానం వల్ల ఉన్నత విద్యాసంస్థల పనితీరు మెరుగుపడుతుందని అన్నారు. ప్రపంచ ర్యాంకింగ్స్లో భారత్ స్థానాన్ని మరింత మెరుగు పరిచేలా చూసేందుకు సంస్థలు తమ లక్ష్యాలను నిర్ణయించు కునేందుకు ర్యాంకింగ్ విధానం దోహదపడుతుందని అన్నారు.
ఏఆర్ఐఐఏ ర్యాంకింగ్ విధానంలో అనుసరించిన విధానాన్ని అదనపు కార్యదర్శి  శ్రీ రాకేష్ రంజన్ వివరించారు. విద్యా సంస్థలకు దిశ దశలను నిర్దేశిస్తూ ఇన్నోవేషన్ సెల్ ర్యాంకింగ్ విధానాన్ని రూపొందించిందని పేర్కొన్నారు. దీనివల్ల అంతర్జాతీయ ప్రమాణాల మేరకు సంస్థలు పనిచేయగలుగుతాయని అన్నారు. అంతర్జాతీయ సంస్థలతో పోటీ పడి ఆవిష్కరణ, అంకుర సంస్థల అభివృద్ధి సాధ్యమవుతుందని పేర్కొన్నారు. ర్యాంకింగ్ వ్యవస్థ రూపకల్పన లో సహకరించిన అన్ని సంస్థలను శ్రీ రంజన్ అభినందించారు.
విద్యార్థులు, అధ్యాపక సిబ్బందిలో ఆవిష్కరణలు, అంకుర సంస్థలు, వ్యవస్థాపక అభివృద్ధి సూచికల ఆధారంగా భారతదేశంలోని అన్ని ప్రధాన ఉన్నత విద్యా సంస్థలకు క్రమపద్ధతిలో ర్యాంకింగ్ ఇచ్చేందుకు కేంద్ర విద్యా శాఖ అటల్ ర్యాంకింగ్ ఆఫ్ ఇన్స్టిట్యూషన్స్ ఆన్ ఇన్నోవేషన్ అచీవ్మెంట్స్ను అమలు చేస్తోంది. పేటెంట్ల కోసం చేసిన దరఖాస్తులు, పొందిన పేటెంట్లు, విద్యార్థుల సంఖ్య, సిబ్బంది ప్రారంభించిన అంకుర సంస్థలు, అంకుర సంస్థల కోసం సేకరించిన నిధులు,ఆవిష్కరణలు, అంకుర సంస్థల కోసం సంస్థలో కల్పించిన ప్రత్యేక మౌలిక సదుపాయాలు లాంటి సూచికలను ఆధారంగా చేసుకుని ఈ ర్యాంకింగ్ లు ఇవ్వడం జరుగుతోంది.
కేంద్ర నిధులతో పనిచేస్తున్న సాంకేతిక సంస్థలు , రాష్ట్ర విశ్వవిద్యాలయాలు, రాష్ట్ర స్వతంత్ర సాంకేతిక కళాశాలలు, ప్రైవేటు విశ్వవిద్యాలయాలు, ప్రైవేట్ స్వతంత్ర సాంకేతిక కళాశాలలు, నాన్-టెక్నికల్ ప్రభుత్వ మరియు ప్రైవేట్ విశ్వవిద్యాలయాలు మరియు సంస్థల తరగతిలో ఏఆర్ఐఐఏ-2021 ర్యాంకులను ప్రకటించారు. ఈ ఏడాది పోటీలో 1438 విద్యా సంస్థలు పాల్గొన్నాయి. మొదటిసారి నిర్వహించిన పోటీలో పాల్గొన్న సంస్థల సంఖ్య తో పోల్చి చూస్తే ఈ సారి విద్యాసంస్థల సంఖ్య మూడు రెట్లు పెరిగింది.
ఏఆర్ఐఐఏ-2021 పూర్తి ఫలితాలు https://www.ariia.gov.in/లో అందుబాటులో ఉన్నాయి